1,5 miljoonan euron verorahat turvapaikanhakijoiden avustamisesta kuitanneen lakifirman pomo tehtaili käräjäoikeuden tuomion mukaan perusteettomia laskuja.

Lakifirmat ovat saaneet viime vuosina miljoonia euroja veronmaksajien rahaa antamalla oikeusapua Suomeen saapuneille turvapaikanhakijoille.

Suurimpia summia on turvapaikka-asioiden hoitamisesta nostanut helsinkiläinen lakiasiaintoimisto Novolex Finland Oy.

Novolex on saanut oikeusministeriön Ilta-Sanomille toimittamien tietojen mukaan korvausta turvapaikka-asioiden käsittelystä vuosina 2015–2017 yli 1,5 miljoonaa euroa. Summasta yli 900 000 euroa tuli viime vuonna.

Novolexin toimitusjohtajana ja hallituksen varsinainen jäsenenä toimiva 32-vuotias nainen tuomittiin Helsingin käräjäoikeudessa maaliskuun lopussa petoksesta, törkeästä kavalluksesta ja omaisuutta koskevasta viranomaiskiellon rikkomisesta viiden kuukauden ehdolliseen vankeuteen. Tuomittu on valittanut hovioikeuteen eikä tuomio ole lainvoimainen.

Tuomio petoksesta tuli Varsinais-Suomen oikeusaputoimistolle vuosina 2013–2015 tehdystä 12 400 euron laskutuksesta, joka liittyi turvapaikanhakijoiden oikeusapuun sekä tulkkaamiseen. Käräjäoikeus katsoi laskutuksen perusteettomaksi ja sillä oli oikeuden mukaan erehdytetty tahallisesti oikeusaputoimistoa.

Tarkastettujen laskujen osalta oli havaittu, että kahdeksassa tapauksessa turvapaikka-asia ei ollut ollut vireillä tehtyjen toimenpiteiden aikana.

Laskut oli lähetetty Novolexin ja tulkkausyritys Global Interpreter Finland Oy:n nimissä. 32-vuotias nainen toimii myös Global Interpreter Finlandin toimitusjohtajana ja hallituksen varsinaisena jäsenenä.

Asiakastieto-tietopalvelun mukaan nainen omistaa yksin Novolexin ja Global Interpreter Finlandin.

(Uutinen jatkuu kuvan alla.)

Turvapaikanhakijoiden oikeusapu on tuonut lakifirmoille miljoonien eurojen korvaukset.­

Tuomiot törkeästä kavalluksesta ja omaisuutta koskevan viranomaiskiellon rikkomisesta liittyvät Novolexin työntekijän palkan ulosottopidätykseen. Oikeuden mukaan nainen oli pidättänyt vuosina 2015–2016 työntekijänsä palkasta yli 10 000 euroa, mutta jättänyt toimittamatta kyseiset rahat Helsingin ulosottovirastolle. Oikeuden mukaan toimitusjohtaja on korvannut kavalluksen kohteena olleet rahat.

Toimitusjohtaja velvoitettiin korvaamaan Varsinais-Suomen oikeusaputoimistolle vahinkoja, korkoja ja oikeudenkäyntikuluja vajaat 14 000 euroa sekä työntekijänään toimineen naisen ja omiaan oikeudenkäyntiin liittyviä kuluja.

Syyttäjä vaati myös naisen määräämistä neljäksi vuodeksi liiketoimintakieltoon, mutta oikeus katsoi, ettei kiellolle ole perusteita.

Naisen petosasia tuli vireille Helsingin käräjäoikeudessa tänä vuonna 5. tammikuuta. Novolexille on maksettu siitä päivästä huhtikuun puoleenväliin saakka ulottuvalla ajanjaksolla lähes 220 000 euron edestä laskutusta turvapaikanhakijoiden oikeusavusta.

Turvapaikanhakijoiden avustaminen on ollut merkittävä bisnes Novolexille. Vuonna 2015 se sai turvapaikanhakijoiden oikeusavusta korvausta reilut 180 000 euroa ja vuonna 2016 vajaat 440 000 euroa. Yhtiön liikevaihto oli vuonna 2015 vajaat 300 000 euroa ja vuonna 2016 vähän yli 700 000 euroa. Novolexin toimitusjohtajan mukaan yhtiö työllistää nykyisin viisi työntekijää.

Novolex Finland Oy:llä on Asiakastiedon mukaan kymmeniä maksuhäiriömerkintöjä. Yhtiö on saanut vuosina 2016 ja 2017 velkomustuomiot, joissa sillä on ollut velkaa kahdelle yhtiölle noin 500 euroa. Yksityisoikeudellisia trattaprotesteja on tullut eri yhtiöistä Novolexille kesästä 2014 lähtien yli 30 ja niiden velkasaatavien arvona oli yli 18 000 euroa.

Novolexin toimitusjohtajaan on kohdistunut ulosottorekisterin todistuksen mukaan vireillä olevia ulosottoasioita yli 400 000 euron edestä kahden vuoden sisällä.

Suurin osa veloista oli verosaatavia, mutta joukossa on ollut myös muun muassa joukkoliikenteen tarkastusmaksu ja häätö. Velkojilla oli vireillä olevissa ulosottoasioissa saatavia naiselta huhtikuun lopun todistuksen mukaan vielä noin 350 000 euroa.

Nainen on tienannut välillä suuria vuosituloja. Hänen pääomatulonsa olivat vuonna 2015 yli 152 000 euroa. Vuonna 2012 hän tienasi lähes 250 000 euron ansiotulot ja reilun 8 000 euron pääomatulot. 2016 hän sai sai reilut 40 000 euroa ansiotuloa, muttei lainkaan pääomatuloa.

”Toimintaa kehitetty”

Tuomion Helsingin käräjäoikeudessa saanut nainen, joka on Novolexin omistaja ja toimitusjohtaja, ei halunnut kommentoida Ilta-Sanomille tuomiotaan.

– Asia ei ole lainvoimainen ja siitä on valitettu hovioikeuteen. En halua kommentoida keskeneräistä asiaa. Odotamme muutosta käräjäoikeuden ratkaisuun, nainen sanoi Ilta-Sanomille.

Ilta-Sanomat kysyi naiselta tämän suurista ulosottoveloista.

– Enää velkojia on vain yksi eli verottaja ja asiaa on hoidettu viimeksi 3. toukokuuta, nainen kertoi.

Hänen mukaansa kyseessä ovat hänen pääomatuloistaan muodostuneet jäännösverovelat.

– Näihin myös kohdistuu vero-oikaisu, minkä myötä nämä verovelat pienentyvät huomattavasti. Lisäksi maksuohjelmaa on näistä tehty ja noudatettu täsmällisesti.

Asiakastiedon mukaan Novolex Finland Oy:llä oli 7. toukokuuta päivätyn otteen mukaan yli 30 maksuhäiriötä, joissa eri yhtiöillä on ollut saatavia yli 18 000 euron edestä. Vanhin otteen maksuhäiriömerkintä oli kesältä 2014 ja tuorein viime vuoden keväältä.

Naisen mukaan otteessa mainitut velat on kokonaisuudessaan maksettu velkojille.

Naisen mukaan vuonna 2013 perustetun Novolexin kaksi ensimmäistä vuotta olivat ”haasteellisia”.

– Novolexin toimintaa on jatkuvasti kehitetty, muun muassa työtehtävien organisoiminen on järjestetty kokonaan uusiksi.

Yhden oikeusavusta jopa 8 000 euron lasku

Oulun oikeusaputoimiston johtava julkinen oikeusavustaja Tapio Maakanen kertoo, että turvapaikka-asioissa annettavan oikeusavun laskujen tarkastusprosessia on pyritty viemään mahdollisimman pitkälle.

– Jos on tullut laskuja, joita on ihmetelty, on lähetetty selvityspyyntöjä avustajille, Maakanen sanoi.

Maakasen arvion mukaan lisäselvityksiä joudutaan pyytämään Oulun oikeusaputoimistossa vähintään kymmenessä prosentissa turvapaikanhakijoiden oikeusapuun liittyvässä laskutuksessa.

Turvapaikanhakijoiden oikeusavun 110 euron tuntipalkkio muutettiin kiinteiksi asiakohtaisiksi palkkioiksi vuonna 2016, mutta vuonna 2015 tulleen suuren hakijamäärän vuoksi edelleen suurin on käsiteltävistä laskuista perustuu tuntipalkkioon. Oikeusapu kattaa avustajan toimenpiteet enintään 80 tunnilta.

– Välillä joudutaan pyytämään lisäselvityksiä, jotta voitaisiin arvioida, onko kokonaisajankäyttö kohtuullinen.

Maakasen mukaan kaikki tapaukset ovat erilaisia ja niiden vaatima ajankäyttö vaihtelee. Tyypillinen lasku turvapaikanhakijan kohden hallintoasiavaiheessa on 500–1 000 euroa.

– Joskus on pyydetty 8 000 euroa, mutta on eri asia, mitä on maksettu.